## Pravilnik o mjerilima za određivanje tehnički složenije nepokretne radijske postaje za koju se izdaje dozvola za postavljanje prije izdavanja dozvole za tu radijsku postaju

### NN 31/2000 (22.3.2000.), Pravilnik o mjerilima za određivanje tehnički složenije nepokretne radijske postaje za koju se izdaje dozvola za postavljanje prije izdavanja dozvole za tu radijsku postaju

# HRVATSKI ZAVOD ZA TELEKOMUNIKACIJE

**657**

Na temelju članka 49. stavka 3. Zakona o telekomunikacijama
(»Narodne novine«, br. 76/99 i 128/99) ravnatelj Hrvatskog
zavoda za telekomunikacije donosi

## PRAVILNIK

### O MJERILIMA ZA ODREĐIVANJE TEHNIČKI SLOŽENIJE NEPOKRETNE RADIJSKE POSTAJE ZA KOJU SE IZDAJE DOZVOLA ZA POSTAVLJANJE PRIJE IZDAVANJA DOZVOLE ZA TU RADIJSKU POSTAJU

Članak 1.

Ovim se Pravilnikom određuju mjerila po kojima će se
svrstati nepokretne radijske postaje među tehnički
složenije, za koje će se prije izdavanja dozvole za
radijsku postaju izdati dozvola za postavljanje radijske postaje.

Članak 2.

Tehničku složenost u smislu članka 49. Zakona
o telekomunikacijama tvore tehnička složenost sveze
ili sustava sveza za koje se traži dozvola, složenost
antene ili antenskih sustava, zemljopisni položaj, poglavito
u zoni međunarodnog usklađivanja, teritorijalna rasprostranjenost
i dr.

Članak 3.

(1) Radijske postaje za emitiranje televizijskog i radijskog programa
spadaju u složene sustave jer rade na osnovi planski određenih
elemenata koji određuju pokrivanje svake radijske postaje.
Za te postaje se izdaje dozvola za postavljanje radijske postaje.

(2) Iznimno, za radijske postaje iz stavka 1. ovoga članka,
čija je efektivna izračena snaga-ERP (u daljnjem
tekstu: ERP) manja od 5 W i to u slučaju kada nema posebno
navedenog ograničenja ERP-a, te kada se radijska postaja
nalazi izvan zone međunarodnog usklađivanja, izdavat će
se samo dozvola za radijsku postaju, t.j. neće se, prije
toga, izdavati i dozvola za postavljanje.

Članak 4.

Pokretni sustavi mogu stvarati međusobne smetnje pa se za
njih u načelu izdaju dozvole za postavljanje za bazne postaje,
za repetitore i za nepokretne postaje u sustavu, s ciljem da se
prije njihovog puštanja u rad obavi tehnički pregled.
Od ovoga se mogu izuzeti samo vrlo jednostavni sustavi kada to
procijeni Zavod.

Članak 5.

Dozvola za postavljanje izdaje se za radijsku postaju u nepokretnoj
svezi točka - točka, za prijenos signala za radio
i televiziju u mreži nepokretnih sveza (dvije ili više
nepokretnih sveza točka - točka), te se smatraju
složenim sustavima zbog potrebne visoke pouzdanosti u radu
i čistoće prijenosa.

Članak 6.

(1) Nepokretna radijska postaja u radijskim komunikacijama putem
satelita za dvosmjerni prijenos kapaciteta većeg od 34 Mbit/s,
ili ekvivalenta, smatra se složenim sustavom za koji se izdaje
dozvola za postavljanje radijske postaje.

(2) Nepokretne radijske postaje u radijskim komunikacijama putem
satelita kategorija SNG i VSAT ne smatraju se složenim sustavima.

Članak 7.

Ovaj Pravilnik stupa na snagu osmi dan od dana objave u »Narodnim
novinama«.

Klasa: 011-01/00-02/03
Urbroj: 376-07-00 01 BB
Zagreb, 15. ožujka 2000.

Ravnatelj
**Dominik Filipović, dipl. ing. el.,** v. r.

Pravilnik, NN 31/2000-657